LT Europos Sąjungos oficialusis leidinys C 325/20

Pranešimas apie dalinės tarpinės antidempingo priemonių, taikomų sintetinių kuokštelinių poliesterių pluoštų, kurių kilmės šalys yra Kinijos Liaudies Respublika, Saudo Arabija, Baltarusija, Australija, Indonezija, Tailandas, Korėjos Respublika ir Indija, importui, peržiūros inicijavimą

(2005/C 325/10)

Komisija nusprendė savo iniciatyva pradėti dalinę tarpinę peržiūrą pagal Tarybos reglamento (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (toliau — pagrindinis reglamentas) 11 straipsnio 3 dalį (1). Peržiūra apsiribos tik prekės aprėptimi, t. y. bus vykdoma dėl išimties mažai besilydantiems kuokšteliniams poliesterių pluoštams (MBP).

1. Prekė

Tiriama prekė yra sintetiniai kuokšteliniai poliesterių pluoštai, nekaršti, nešukuoti ir kitu būdu neparuošti verpimui, kurių kilmės šalys yra Kinijos Liaudies Respublika, Saudo Arabija, Baltarusija, Australija, Indonezija, Tailandas, Korėjos Respublika ir Indija (toliau — svarstoma prekė), klasifikuojami KN 5503 20 00 pozicijoje. Jie paprastai vadinami kuokšteliniais poliesterių pluoštais arba KPP. Šis KN kodas pateikiamas tik dėl informacijos.

2. Galiojančios priemonės

Galiojančios priemonės yra galutiniai antidempingo muitai, įvesti Tarybos reglamentu (EB) Nr. 1522/2000 (2) dėl Australijos, Indonezijos ir Tailando kilmės importo, Reglamentu (EB) Nr.o2852/2000 (3) dėl Korėjos Respublikos ir Indijos kilmės importo, Tarybos reglamentu (EB) Nr. 1799/2002 (4) dėl Baltarusijos kilmės importo ir Tarybos reglamentu (EB) Nr. 428/2005 (5) dėl Kinijos Liaudies Respublikos ir Saudo Arabijos kilmės importo. 2005 m. liepos 14 d. (6) remiantis pagrindinio reglamento 11 straipsnio 2 dalimi buvo pradėta Australijos, Indonezijos ir Tailando kilmės importui taikomų priemonių peržiūra.

3. Peržiūros pagrindas

Komisijos turima informacija rodo, kad MBP reikėtų išbraukti iš svarstomos prekės taikymo srities, kadangi skiriasi pagrindinės jų fizinės ir cheminės savybės bei galutinis naudojimas palyginti su kitais kuokšteliniais poliesterių pluoštais. Visų pirma MBP būdingos rišamosios savybės, skiriančios juos nuo kitų kuokštelinių poliesterių pluoštų.

4. Tyrimas

Pasikonsultavusi su Patariamuoju komitetu ir nustačiusi, kad yra pakankamai įrodymų, pateisinančių dalinės tarpinės peržiūros iniciavimą, Komisija pradeda peržiūrą pagal pagrindinio reglamento 11 straipsnio 3 dalį, apsiribodama svarstomos prekės apibrėžimu. Tyrimo tikslas — įvertinti, ar reikia keisti esamų priemonių taikymo sritį.

a) Klausimynai

Siekdama gauti informacijos, kuri, jos nuomone, yra reikalinga tyrimui, Komisija išsiųs klausimynus importuotojams, naudotojams, Bendrijos pramonės įmonėms, Kinijos Liaudies Respublikos, Saudo Arabijos, Baltarusijos, Australijos, Indonezijos, Tailando, Korėjos Respublikos ir Indijos eksportuojantiems gamintojams bei visų minėtų šalių valdžios institucijoms. Šią informaciją ir patvirtinamuosius įrodymus Komisija turėtų gauti per 5 dalies a punkte nustatytą terminą.

b) Informacijos rinkimas ir suinteresuotųjų šalių išklausymas

Visos suinteresuotosios šalys yra raginamos pareikšti savo nuomonę, pateikti kitokią informaciją, ne tik atsakymus į klausimyną, kartu su patvirtinamaisiais įrodymais. Šią informaciją ir patvirtinamuosius įrodymus Komisija turėtų gauti per 5 dalies a punkte nustatytą terminą.

Be to, Komisija gali išklausyti suinteresuotąsias šalis, jei jos pateikia prašymą, nurodantį, kad yra konkrečių priežasčių, dėl kurių jas reikėtų išklausyti. Toks prašymas turi būti pateiktas per 5 dalies b punkte nustatytą terminą.

5. Terminai

a) Terminas, per kurį šalys turi pranešti apie save, pateikti atsakymus į klausimyno klausimus ir kitą informaciją

Visos suinteresuotosios šalys, jei tyrimo metu reikia atsižvelgti į jų pastabas, privalo pranešti apie save Komisijai, pareikšti savo nuomonę ir pateikti atsakymus į klausimyną arba kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje, jei nenurodyta kitaip. Atkreipiamas dėmesys į tai, kad naudojimasis dauguma pagrindiniame reglamente nustatytų procedūrinių teisių priklauso nuo to, ar šalis pranešė apie save per pirmiau minėtą laikotarpį.

b) Klausymai

Visos suinteresuotosios šalys gali būti Komisijos išklausytos per tą patį 40 dienų terminą.

6. Rašytinė medžiaga, atsakymai į klausimyną ir susirašinėjimas

Visa suinteresuotųjų šalių pateikiama medžiaga ir prašymai turi būti pateikiami raštu (ne elektronine forma, jei nenurodyta kitaip), nurodant suinteresuotosios šalies pavadinimą, adresą, el. pašto adresą, telefono ir fakso numerius. Visa rašytinė medžiaga, įskaitant informaciją, kurios prašoma šiame pranešime, atsakymai į klausimyną ir slapta suinteresuotųjų šalių susirašinėjimo medžiaga žymima „Riboto naudojimo“ (7), ir, atsižvelgiant į pagrindinio reglamento 19 straipsnio 2 dalį, kartu pateikiamas neslaptas variantas, žymimas „Suinteresuotosioms šalims susipažinti“.

Komisijos adresas susirašinėjimui:

Commission européenne Direction générale Commerce Direction B Bureau: Office: J-79 5/16 B-1049 Bruxelles Faks. (32 2) 295 65 05

7. Nebendradarbiavimas

Tais atvejais, kai kuri nors suinteresuotoji šalis atsisako suteikti informaciją ar per nustatytą terminą nepateikia reikalingos informacijos arba labai kliudo atlikti tyrimą, pagal pagrindinio reglamento 18 straipsnį teigiamos ar neigiamos išvados gali būti daromos remiantis turimais faktais.

Paaiškėjus, kad suinteresuotoji šalis pateikė melagingą ar klaidinančią informaciją, į ją neatsižvelgiama, o remiamasi turimais faktais. Jei suinteresuotoji šalis nebendradarbiauja arba bendradarbiauja tik iš dalies, pagal pagrindinio reglamento 18 straipsnį, išvados grindžiamos turimais faktais, o rezultatas gali būti mažiau palankus tai suinteresuotajai šaliai nei tuo atveju, jei ji būtų bendradarbiavusi.

(1) OL L 56, 1996 3 6, p. 1. Reglamentas su paskutiniais pakeitimais, padarytais Tarybos reglamentu (EB) Nr. 461/2004 (OL L 77, 2004 3 13, p. 12).

(2) OL L 175, 2000 7 14, p. 10.

(3) OL L 332, 2000 12 28, p. 17. Reglamentas su pakeitimais, padarytais Tarybos reglamentu (EB) Nr. 428/2005 (OL L 71, 2005 3 17, p. 1).

(4) OL L 274, 2000 10 11, p. 1.

(5) OL L 71, 2005 3 17, p. 1. Reglamentas su pakeitimais, padarytais Tarybos reglamentu (EB) Nr. 1333/2005 (OL L 211, 2005 8 13, p. 1).

(6) OL L 174, 2005 7 14, p. 15.

(7) Tai reiškia, kad dokumentas yra skirtas tik vidiniam naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 4 straipsnį (OL L 145, 2001 5 31, p. 43). Tai yra slaptas dokumentas pagal Tarybos reglamento (EB) Nr. 384/96 19 straipsnį (OL L 56, 1996 3 6, p. 1) ir PPO susitarimo dėl GATT 1994 VI straipsnio įgyvendinimo (Antidempingo susitarimas) 6 straipsnį.